Prokureur bedrieg glo huiskopers in Pretoria | Maroela Media
Foto ter illustrasie. (Foto: Schluesseldienst/Pixabay)
'n Prokureur van Burgersfort word daarvan aangekla dat hy geld uit voornemende huiskopers in Pretoria-Noord geswendel het.
Nkoemakea Mola (42) staan tereg op 15 aanklagte van bedrog en 15 aanklagte van diefstal en het Donderdag in die landdroshof in Pretoria-Noord verskyn. Hy is op borgtog van R10 000 vrygelaat.
Daar word beweer dat Mola sedert 2019 voornemende huiskopers uit meer as R2 miljoen geswendel het deur voor te gee dat hy 'n prokureur is wat die koop en verkoop van eiendom hanteer. Hy sou glo 'n huiskoper vra om 'n bedrag geld in sy maatskappy se rekening in te betaal om die eiendom te koop. "Sodra die geld in die maatskappy se bankrekening wys, het hy dit dan na sy eie private rekening oorgeplaas," het Lumka Mahanjana, streekswoordvoerder van die nasionale vervolgingsgesag, Donderdag in 'n verklaring gesê.
"Nadat die polisie verskeie klagtes oor Mola ontvang het, is hy op 6 Julie by sy huis in Burgersfort in Limpopo in hegtenis geneem."
Die staat het borgtog teengestaan, omdat hy meen Mola hou 'n vlugrisiko in en kan moontlik met getuienis inmeng. Die hof het egter borgtog toegestaan op voorwaarde dat hy sy paspoort inhandig en nie enige van die getuies direk kontak nie.
Die saak is tot 27 Oktober uitgestel vir verdere ondersoek.
Gierigheid, die siekte van ons land.
Klink na goeie besigheid – R10.0000 borgtog vir R2 Milj
Die skelm gaan vlug, hoekom uit op borg, hou hom in veilige bewaring soos hy veronderstel was om sy kliente se geld te hou.